**Djamaâ El-Djazaïr** (arab. جامع الجزائر‎, *Jāma‘ al-Jazā’ir*) on moskeija Algerian pääkaupunki Algerissa. Moskeija valmistui vuonna 2019, mutta se avattiin virallisesti vasta helmikuussa 2024. Avatuessaan se oli maailman kolmanneksi suurin moskeija ja siihen kuului maailman korkein minareetti.

Rakennus ja toiminnot
---------------------

Pihaa.
Djamaâ El-Djazaïr on maailman kolmanneksi suurin moskeija heti Mekan Masjid al-Haramin ja Medinan Masjid al-Nabawin jälkeen. Pinta-alaa sillä on 27,75 hehtaaria. Moskeijaan kuuluu myös maailman korkein 265 -metrinen minareetti. Arkkitehtuuriselta yyliltään se on saanut vaikutteita modernismista.

Moskeijan kapasiteetti on 120 000 henkilöä. Moskeijan ohella rakennuskompleksin tiloissa toimii myös kirjasto, yliopisto ja imaamikoulu.

Historia
--------

Rakennustöitä vuonna 2015.
Moskeijan rakennuttamisen taustalla oli Algerian entinnen presidentti Abdelaziz Bouteflika. Bouteflika halusi maamerkin omalle perinnölleen ja moskeijasta tuli tarkoituksella tulla Afrikan suurin. Aiemmin Afrikan suurin moskeija oli Hassan II:n moskeija Marokon Casablancassa. Algeria ja Marokko ovat alueellisia kilpailijoita. Joskus moskeijaa kutsuttiin sen hankevaiheessa Bouteflikan moskeijaksi. Sen rakennustyöt aloitettiin vuonna 2012, jolloin öljyn hinnat olivat korkealla. Öljy muodostaa huomattavan osan Algerian valtiontuloista. Rakennustyöt toteutti kiinalainen rakennusyritys China State Construction Engineering.

Moskeija oli alkujaan tarkoitus avata virallisesti jo vuonna 2019. Tätä lykkäsivät Algeriassa saamana vuonna puhjenneet Bouteflikan vastaiset laajat mielenosoitukset, jotka johtivat hänen eroonsa. Moskeija avautui kuitenkin epävirallisesti kansainvälisille vierailijoille ja valtionvieraille jo 2019, sekä rukoilijoille lokakuussa 2020. Viralliset avajaiset myöhästyivät koronaviruspandemian takia. Presidentti Abdelmadjid Tebboune avasi sen virallisessa seremoniassa 25. helmikuuta 2024.

Rakennushankkeen viralliset kustannukset olivat lopulta 898 miljoonaa dollaria. Hanke herätti kritiikkiä. Sen yhteydessä rakennettuun maantie- ja asuinaluehankkeesdeen liitettiin korruptioepäilyjä. Osa olisi myös halunnut ohjata rahaa ennemminkin esimerkiksi työttömyyden ja terveydenhuollon tilanteen kohentamiseen.

Lähteet
-------

1. 1 2 3  Algeria inaugurates world’s third-largest mosque ahead of Ramadan *Al Jazeera*.  26.2.2024. Viitattu 5.3.2024. (englanniksi)
2. 1 2  Jenna Abaakouk: Algeria: Inside Africa’s biggest mosque *BBC News*.  2.3.2024. BBC. Viitattu 5.3.2024. (englanniksi)
3. 1 2 3  Algeria Inaugurates Africa's Largest Mosque After Years of Political Delays, Cost Overruns *Voice of America (VOA)*.  25.2.2024. Viitattu 5.3.2024. (englanniksi)
4. ↑  Algeria builds giant mosque with world's tallest minaret *The Guardian*.  6.5.2016. Viitattu 5.3.2024. (englanniksi)
5. ↑  Chinese company helps build world's third largest mosque  21.3.2019. China Global Television Network. Viitattu 5.3.2024. (englanniksi)
6. ↑  ALGIERS- President of the Republic, Abdelmadjid Tebboune, chaired on Sunday the official inauguration of Djamaâ El Djazaïr. *Algeria Press Service*.  25.2.2024. Ministry of Communication. Viitattu 5.3.2024. (englanniksi)